REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/22-17

24. februar 2017. godine

B e o g r a d

ZAPISNIK

13. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 13. FEBRUARA 2017. GODINE

 Sednica je počela u 12 časova i 10 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Dragomir J. Karić, Studenka Kovačević, Zoran Bojanić, Snežana R. Petrović, Ivan Manojlović, Tomislav Ljubenović, Branislav Mihajlović i Gorica Gajić.

 Sednici su prisustvovali zamenici članova Odbora: Maja Mačužić (zamenik člana Odbora Aleksandre Tomić) i Nataša Mihailović Vacić (zamenik člana Odbora Vladimira Marinkovića).

 Sednici nisu prisustvovali članovi Odbora: Jelena Mijatović, Novica Tončev, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

 Pored članova Odbora sednici su prisustvovali i narodni poslanici koji nisu članovi Odbora Milena Turk i Dragana Barišić.

 Sednici su, na poziv predsednika, prisustvovali: Dragan Stevanović, državni sekretar u Ministarstvu privrede, Slađana Backović, direktor Fonda za razvoj Republike Srbije, Dejan Vukotić, direktor Agencije za osiguranje i finansiranje izvoza a.d, Ivana Janačković, savetnik ministra privrede, Aleksandar Kemiveš, direktor Odeljenja za strateško planiranje razvoj i analize Privredne komore Srbije, Branislav Vesić, načelnik Rasinskog upravnog okruga, Dragi Nestorović, gradonačelnik Kruševca, Jugoslav Stajkovac, predsednik Opštine Aleksandrovac, Zvezdan Babić, zamenik predsednika Opštine Ćićevac, Violeta Lutovac, zamenik predsednika Opštine Varvarin, Aleksandar Ćirić, predsednik Opštine Trstenik, Milutin Jeličić, Miloš Azdejković i Zoran Radenković, pomoćnici predsednika Opštine Brus, Predrag Vukićević, predsednik Regionalne Privredne komore Kruševac, Aleksandar Šaronjić, direktor Agencije za regionalni razvoj Kruševac, Miroslav Miladinović, predsednik Skupštine Zajednice preduzetnika Privredne komore Srbije, Boško Pribaković, predsednik Udruženja preduzetnika Kruševac, Aleksandra Aleksić i Dušica Vukčević Stojiljković, Regionalna privredna komora Kruševac, Vanja Rodić, direktor Slobodna zona Kruševac, Ivan Mijailović, upravnik Vaspitno-popravnog doma Kruševac, Tatjana Miodragović, viši savetnik, Kancelarija za lokalni ekonomski razvoj, Opštini Trstenik, Vesna Lazarević, zamenik gradonačelnika Kruševca, Aleksandar Pavić i Marija Anđelković, Opština Varvarin, Predrag Marković, Nacionalna služba za zapošljavanje, Filijala Kruševac, kao i predstavnici kompanija iz Rasinskog okruga: „Građing“ Aleksandrovac, „Grof of Milutovac DOO“ Trstenik, „Brana komerc“ Kruševac, „Ivan Promet“ Kruševac, „FAM Kruševac“, „PPT Namenska Trstenik“, „Armature“ Aleksandrovac, „Ekomlek“ Kaonik, „Džoga Servis“ Kruševac, „PPT Petoletka“ Trstenik, „Bramy“ Aleksandrovac, „Vlasinac Igda“ Kruševac, „Dunipak“ Kruševac, „Tehnogradnja“ Kruševac, „Slobodna zona“ Kruševac, „Trayal Korporacija“ Kruševac, „Ortex uro Group“ Kruševac, „DS Smith“, „Den Fruit d.o.o.“ Trstenik, „Cooper Tire“ Kruševac i „Joter“ Kruševac.

 Na predlog predsednika, Odbor je većinom glasova utvrdio sledeći

D n e v n i r e d

1. Razmatranje mogućnosti za unapređenje investicionog i poslovnog ambijenta i korišćenje sredstava namenjenih za podsticaj razvoja malih i srednjih preduzeća i preduzetništva.

Prva tačka dnevnog reda - **Razmatranje mogućnosti za unapređenje investicionog i poslovnog ambijenta i korišćenje sredstava namenjenih za podsticaj razvoja malih i srednjih preduzeća i preduzetništva**

 U uvodnim napomenama, Branislav Vesić, načelnik Rasinskog upravnog okruga (Kruševac, Brus, Varvarin, Trstenik, Ćićevac i Aleksandrovac), izneo je da je Kruševac pre dvadesetak godina bio visoko kotiran po privrednim aktivnostima i broju zaposlenih, da je danas Kruševac daleko od nekadašnje stare slave, ali sa nagoveštajima privrednog napretka. Za nepune dve decenije je Kruševac, kao jedan od najrazvijenijih gradova ne samo u Srbiji, već i u regionu, dospeo u drugu grupu razvijenosti zajedno sa Aleksandrovcem, a Varvarin i Brus se nalaze u četvrtoj grupi razvijenosti. U Rasinskom upravnom okrugu registrovano je 9400 privrednih subjekata, od toga 2200 aktivnih privrednih društava i skoro 7200 preduzetnika. Izrazio je nadu da će se broj povećavati i najavio da će u martu ove godine započeti investicije dve velike evropske kompanije.

 Dragi Nestorović, gradonačelnik Kruševca, izneo je da je dobra praksa i dobar primer informisanja privrednika što se sednica Odbora za privredu, regionalni razvoj, trgovinu, turizam i energetiku održava u Kruševcu, van sedišta Narodne skupštine, jer su se pojavile agencije i konsultantske kuće koje manipulišu privrednicima i nude usluge u ime Ministarstva privrede i institucija.

 Dragan Stevanović, državni sekretar u Ministarstvu privrede je istakao da postoji još uvek veliki broj preduzeća portfelju Ministarstva privrede u Kruševcu i u Rasinskom upravnom okrugu. Najveći izazov za Rasinski upravni okrug je rešavanje pitanja preduzeća „Petoletka“ iz Trstenika, koje je trenutno na dobrom putu da počne da izmiruje obaveze prema državi i fabrika maziva „Fam“ i „Trayal korporacija“. I za jednu i za drugu kompaniju su doneta pravosnažna sudska rešenja u skladu sa unapred pripremljenim planom reorganizacije (UPPR), pa će ove kompanije u narednih pet do deset godina postati održive u skladu sa UPPR i po isteku tog roka moći da se privatizuju. Četiri puta su pokušavane prodaje preduzeća „14. Oktobar u stečaju“, ali nije bilo zainteresovanih kupaca. Ostaje alternativa da stečajni upravnik i Agencija za licenciranje stečajnih upravnika (ALSU) donesu odluku o izmeni modela prodaje i da se eventualno kroz model slobodne pogodbe „14. Oktobar“ ponudi potencijalnom investitoru. Zainteresovani su ozbiljni potencijalni investitori, ukoliko odbor poverilaca prihvati odluku o izmeni modela prodaje. Postoji imovina koja će moći da se, uz znatna ulaganja, stavi u funkciju, imajući u vidu da u kruševačkom metalskom kompleksu postoje ozbiljni resursi radne snage. Ministarstvo privrede je poslednje tri godine prisutno i u Kruševcu i u Rasinskom okrugu. Dva programa su u toku, finansira se izrada infrastrukturnih projekata u poslovnim zonama i u socijalnoj infrastrukturi. U Kruševcu je u infrastrukturne projekte uloženo 50 miliona dinara, a 40 miliona dinara u drugim opštinama u Rasinskom upravnom okrugu. Konkurs za infrastrukturne projekte u poslovnim zonama završen je pre nekoliko dana i uskoro će biti doneta odluka koji će gradovi i opštine dobiti projekte i podršku Ministarstva privrede. U prethodne četiri godine u Kruševcu je realizovana investicija u vrednosti od 50 miliona evra u preduzeće „Cooper Tire“ koje zapošljava 400 radnika. Očekuje se da uskoro nemačka kompanija „Kromberg i Šubert“ počne sa realizacijom projekta u vrednosti od 25 miliona evra, koju će Ministarstvo privrede podržati subvencijama od devet i po miliona evra, u skladu sa propisima koji uređuju ovu oblast. Novom Uredbom o uslovima i načinu privlačenja direktnih investicija iz 2016. godine kojom se regulišu podsticaji za ulaganja, ograničen je nivo podsticaja na oko pet hiljada evra prosečno po radniku (u zavisnosti od grupe razvrstavanja jedinice lokalne samouprave prema stepenu razvijenosti). Trenutno su podsticaji za ulaganja niži od mase bruto zarada u firmama koje dobijaju podsticaje. Uredbom je predviđena mogućnost da se podržavaju i projekti sa manje od 100 radnih mesta, ili čak za samo10 novih radnih mesta u nerazvijenim i devastiranim područjima, uz minimalnu vrednost investicije od 100 hiljada evra.Bitno je da se privrednici za to zainteresuju i da budu informisani preko Razvojne agencije Srbije i Ministarstva privrede, jer su podsticaji pristupačni za gotovo svakog potencijalnog investitora. Podsticaji se odobravaju uz minimalne garancije, odnosno sredstva obezbeđenja (koleterale). Pozvao je sve prisutne predstavnike kompanija da se informišu o uslovima za dobijanje subvencija, jer je u interesu Ministarstva privrede da podstiče domaće projekte za koje je jasno da su investicije koje će ostati na teritoriji Republike Srbije. Još uvek nije dovoljan broj preduzeća koja su uspostavila standarde u poslovanju koji im omogućavaju da odgovore na zahteve koji se objektivno pred njih postavljaju. Razvojna agencija Srbije i Ministarstvo privrede su na raspolaganju svim zainteresovanim, svi kontakti su javno dostupni, postoji mogućnost zakazivanja razgovora, stručne službe su na raspolaganju 24 sata u svim fazama realizacije projekta. Istakao je da je 2016. godina bila proglašena Godinom preduzetništva i da su bila pripremljena 33 različita programa Vlade Republike Srbije. Na raspolaganju je bilo 16 milijardi dinara, od čega su četiri milijarde dinara bila bespovratna sredstva. Potrošeno je 12 milijardi dinara, a ostatak je prenet u budžet za 2017. godinu. 2017. godina je započela sa 34 projekta koja će realizovati ministarstva Vlade Republike Srbije i privrednicima će biti na raspolaganju 18 milijardi dinara, od čega su 20% bespovratna sredstva.

 Slađana Backović, direktor Fonda za razvoj Republike Srbije je iznela da nikada do sada nije bila povoljnija ponuda dugoročnih investicionih kredita do 10 godina. Period otplate kredita traje do 10 godina sa jednom godinom grejs perioda. Svaka započeta investicija u tom roku može biti završena i kreditna sredstva vraćena državi. Pored toga, Vlada Republike Srbije je, sa Ministarstvom privrede, donela odluku da se deo sredstava ne vraća, odnosno daje privrednicima na poklon. Investicioni krediti u trajanju od 10 godina sa kamatnom stopom koja počinje od 1,5% do 3% maksimalno godišnje, nema drugih troškova, od toga 20% su sredstva kao grant, tzv. bespovratna sredstva. Za odobren investicioni elaborat o ulaganju od 10 miliona dinara, država poklanja dva miliona bez obaveze vraćanja, a osam miliona dinara je kredit sa kamatnom stopom od 1,5% do 3% godišnje, to je više nego povoljno. Za početnike u biznisu, Ministarstvo privrede je izdvojilo sredstva da se finansira 30% vrednosti ulaganja bespovratnim sredstvima, a 70% investicije je kredit Fonda za razvoj sa kamatom od 1,5% do 3% godišnje. Fond za razvoj ima kredite za kratkoročno održavanje likvidnosti, za tekuću likvidnost, za investicije bez grantova, za razvojne projekte sa grantovima od 20%, ukupno oko sedam do deset kreditnih linija za različite vrste poslovnih aktivnosti. Sredstva koja se odobravaju sa grantom se odnose na proizvodne firme, a delom i za uslužne delatnosti za nabavku, izgradnju, kupovinu, adaptaciju, sanaciju poslovnog, odnosno proizvodnog prostora, za kupovinu mašina, alata, vozila za transport, za sve vrste pokretanja proizvodne aktivnosti. Sada se i banke pojavljuju sa dobrim ponudama i nižim kamatnim stopama za dobre klijente, ali je najpovoljnija ponuda Fond za razvoj. Na sajtu Fonda za razvoj, na sajtu Ministarstva privrede navedeni su svi uslovi, a i u Ministarstvu privrede i u Fondu za razvoj su određena lica koja su svakog dana u komunikaciji sa privrednicima. Na e-mejl Fonda za razvoj stižu svakodnevno pitanja, brzo se daju odgovori i uputstva zainteresovanima i namera je da se pomogne da se privredna aktivnost u Srbiji razvije. Naročito je napravljen zaokret ka malim preduzećima, početnicima u biznisu i srednjim preduzećima. Zaokret je napravljen od 2013. godine, tako što je za velika preduzeća postavljeno ograničenje u Fondu na maksimalno 50 do 100 miliona dinara kredita, u nameri da za mala preduzeća koja banke jako teško kreditiraju Fond za razvoj dodeli najpovoljnije kredite.

 Izneto je da na teritoriji Rasinskog okruga posluje trenutno 9.396 privrednih subjekata, preko 500 privrednih subjekata više nego u 2016. godini. Od ukupnog broja privrednih subjekata 2 170 su privredna društva, a 7 217 su preduzetnici. Industrijska proizvodnja na području Rasinskog upravnog okruga u novembru 2016. godine u odnosu na isti period 2015. godine beleži rast od 4,9%, izvoz je povećan za 12,7 %, a uvoz za 38,5%. Rast je zabeležen i u oblasti turizma. Ostvareni prihodi od boravišnih taksi beleže rast od 0,58% u periodu januar-septembar 2016. godine u odnosu na isti period prethodne godine. Kruševac je u konkurenciji osam gradova u Srbiji izabran za najbolju lokaciju za otvaranje fabrike nemačke kompanije „Kromberg i Šubert“, koja će početi aktivnosti u martu ove godine. Petogodišnjim planom kompanije predviđeno je otvaranje četiri hiljade novih radnih mesta, slično pogonu koji je oživeo makedonski grad Bitolj. Pored kompanije „Kromberg i Šubert“, u Rasinskom upravnom okrugu uspešno posluju preduzeća „Cooper Tire“, „Henkel“ i „DS Smith“. Uspešno je privatizovana kompanija „Prva petoletka Armature“ iz Aleksandrovca, koju su kupili njeni radnici. Hemijska industrija „Župa“ Kruševac je privatizovana početkom 2016. godine i danas uspešno radi kao nova kompanija i ima stabilan razvoj, sa planom da zaposli do hiljadu radnika u narednom petogodišnjem periodu. Preduzeće „Prva petoletka“ iz Trstenika je uspešno privredno društvo koje zapošljava 820 radnika, a „Trayal korporacija“ se nalazi među prva tri izvoznika Rasinskog okruga.

 Predsednik opštine Aleksandrovac je istakao da se u Aleksandrovcu kao najbolji model privatizacije pokazala privatizacija preduzeća „Armature“ koju je kupio konzorcijum radnika i to je sada jedno od najuspešnijih preduzeća ne samo na području opštine Aleksandrovac nego u celom Rasinskom okrugu. Vlada preko zakonskih projekata stvara povoljniji poslovni ambijent, a menadžment u privrednim subjektima sagledava, kreira, stvara viziju i strategiju kako što uspešnije da posluje u ovim teškim uslovima. Sednica Odbora za privredu, regionalni razvoj, trgovinu, turizam i energetiku je dobar primer drugim odborima i drugim organima na nivou Republike, da treba češće da budu prisutni van Beograda i da neposredno saslušaju probleme sa kojima se ljudi susreću. Pored brojnih problema koji su prisutni, Opština Aleksandrovac je pre oko osam godina bila u četvrtoj grupi razvijenosti, a sada je u drugoj i ima najmanju stopu nezaposlenosti u Rasinskom okrugu. Izgrađeno je nekoliko značajnih fabrika kao što su „Kokofit“, „Snekoprom“, „Evrokomerc“. Značajno su unapređeni proizvodni kapaciteti, nivo tehnologije u „Vino Župi“ koja je sada lider u proizvodnji voćnih sokova, sirupa i koncentrata na Balkanu je veoma visok i „Vino Župa“ može ravnopravno da se takmiči na surovoj međunarodnoj utakmici. Preduzeće „Armature“ je preduzeće za primer koje radi u tri smene i izvozi 90% proizvodnje. Preduzeće „Bramy“ i „Građing“ takođe veoma uspešno posluju. U narednom periodu je potrebno više voditi računa o koncipiranju razvojne strategije, raditi na diverzifikaciji ekonomskih aktivnosti, da se fabrike prave tamo gde postoje resursi i ljudski potencijali, a obaveza je Vlade Republike Srbije i lokalnih samouprava da mnogo više rade na izgradnji komunalne infrastrukture, da obezbede dobre puteve, zdravu pijaću vodu, kvalitetnu električnu energiju, telekomunikacije itd. Na području Opštine Aleksandrovac ima izuzetno kvalitetnih i povoljnih resursa za dalji razvoj poljoprivrede. U poslednjih desetak godina napravljeno je 15 hladnjača, koje apsorbuju preko dve hiljade vagona voća i povrća. Preduzeće „Župa“ je jedno od najpoznatijih vinogradarskih preduzeća u Srbiji. Prema istraživanjima koja su vršena na području Opštine Aleksandrovac, u poljoprivredi se koristi najviše 30% resursa, što znači da 70% poljoprivrednih resursa treba staviti u funkciju. Kruševac treba da bude u narednom periodu okosnica razvoja Rasinskog okruga i da pomaže nerazvijene sredine kako bi se smanjila razlika u stepenu razvijenosti.

 Preduzeće „Petoletka“ iz Trstenika je bilo gigant sa 17 000 radnika, a kraj privatizacije je dočekalo sa 1 300 radnika i sa dugovima od oko 120 miliona evra, tri puta više nego što vredi fabrika. Mnogo novca je ulagano u „Petoletku“ ali su rezultati izostali. Uz podršku Ministarstva privrede, nakon održanih brojnih sastanaka radi iznalaženja najboljeg mogućeg rešenja, došlo se do modela zakupa u koji su ušli sami radnci. Oko 500 radnika se udružilo, uzeli su fabriku u zakup i nastavili rad bez i jednog dana prekida proizvodnje. Zadržani su vitalni poslovi, fabrika sada posluje pozitivno, ima 900 radnika kojima se redovno isplaćuju plate, porezi, doprinosi, struja i voda. Još jedan pozitivan primer je preduzeće „Namenska“ u Trsteniku, koje je do pre par godina bilo među najvećim dužnicima u Srbiji, a sada fabrika sa više od 600 radnika posluje pozitivno. Od sopstvenih sredstava su kupili devet novih mašina i imaju potrebu za novim radnicima.

 Kada je edukativni sistem u pitanju Vlada Republike Srbije je pripremila program dualnog obrazovanja. Sa švajcarskom Vladom su vođeni pregovori i potpisani ugovori. Eksperimentalno već postoje i odeljenja u filijalama Privredne komore Srbije u pojedinim gradovima u Srbiji. U Kruševcu će započeti dualno obrazovanje za proizvodne, uslužne i proizvodno-uslužne delatnosti, jer je dualno obrazovanje dalo rezultate u skandinavskim zemljama, Nemačkoj i Austriji. U Kruševcu su formirani Socijalno-ekonomski savet, Privredni savet i Savet za zapošljavanje i veliki broj ljudi koji su bili u sivoj ekonomiji, otvorili su sopstvene radnje.

 Predrag Vukićević, predsednik Regionalne Privredne komore Kruševac je izneo da se, u saradnji sa Nacionalnom službom za zapošljavanje, aktivno radi na procesu dualnog obrazovanja, na prekvalifikacijama i dokvalifikacijama, radi smanjenja broja nezaposlenih mladih ljudi. Vlada Republike Srbije i Privredna komora Srbije, zajedno sa nadležnim ministarstvima, pripremaju novi zakon o dualnom i preduzetničkom obrazovanju koji će da stupi na snagu i da počne da se realizuje početkom naredne školske godine. Fabrika maziva „Fam“ je prva domaća kompanija koja je potpisala ugovor „Korak ka dualnom obrazovanju“ sa srednjim stručnim školama Hemijskom, Prvom tehničkom i Ekonomskom školom. U saradnji sa predsednikom Opštine Trstenik, predsednikom Opštine Aleksandrovac i gradonačelnikom Kruševca već su obavljeni razgovori i biće potpisani ugovori „Korak ka dualnom obrazovanju“ u sledećim fabrikama: „Namenska industrija Trstenik“, „Prva petoletka“ Trstenik, „Te moto“ Trstenik, „Zaptim“ Trstenik, „Cooper Tire“ Kruševac, „Trayal korporacija“ Kruševac, „Bramy“ Aleksandrovac, „Armature“ Aleksandrovac i „Vino župa“ Aleksandrovac. Projekat dualnog obrazovanja je sa privatnim kompanijama već aktivan i u Subotici, Užicu i Požegi. Smanjenje nezaposlenosti mladih i odliva mladog stanovništva u inostranstvo je zajednički cilj. U Kruševcu je u novembru 2014. godine izgrađena fabrika „Henkel“ koja je zaposlila preko 200 ljudi. Fabrika „Trayal korporacija“ je prošle godine raspisala konkurs i zaposlila 87 ljudi. Fabrika „Cooper Tire“ posle 300 zaposlenih u prošloj godini, sada ima preko 700 zaposlenih, a namerava da još zaposli preko 200. Fabrika „Bramy“ iz Aleksandrovca zaposlila je 36 novih ljudi. „Banca intesa“ je jedna od banaka koja daje glavnu podršku u KOZMO programu, sa kamatnim stopama od 2,3% do 7,5%. „Societe general“ je još jedna poslovna banka koja daje direktnu podršku privredi.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* na koji način je Srbija uspela da postigne pad stope nezaposlenosti;
* da li je na pad stope nezaposlenosti uticao odlazak nezaposlenih mladih ljudi u inostranostvo;
* da li u privredi Srbije ima sektora koji su konkurentni na svetskom tržištu kao u ranijim decenijama i šta je na to uticalo;
* da li Fond za razvoj kreditira uslužnu i ugostiteljsku delatnost (etno-sela, kuće za spavanje, hoteli, spa centri);
* da li kredit može da dobije novo preduzeće, ili samo preduzeće koje postoji određeni broj godina;
* da li se odobravaju krediti za otvaranje novih škola, vrtića i obdaništa;
* koliko kredita Fond godišnje odobrava;
* koliki je vremenski period od podnošenja zahteva do realizacije kredita;
* kako da se ostvari konktakt sa Fondom nakon podnošenja zahteva, u slučaju da treba da se dopuni dokumentacija.

 Ocenjeno je da je ova sednica Odbora za privredu, regionalni razvoj, trgovinu, turizam i energetiku odlična prilika da se predstavnici privrede Rasinskog okruga direktno uključe u iniciranje pitanja i tema koje su bitne za njihovo poslovanje, da daju predloge i rešenja.

 Izneto je i mišljenje da je Kruševac bio jak industrijski grad koji je prošao kroz period tranzicije, a da su sada ostvareni dobri rezultati i da je realno bolje stanje privrede u Rasinskom okrugu. Narodni poslanici ne rade samo u Narodnoj skupštini već dolaze i na teren da razgovaraju i na taj način se neguje stručnost i kvalitet u Odboru za privredu, regionalni razvoj, trgovinu, turizam i energetiku. Odbor neće dozvoliti da izveštaji o stanju privrede u Rasinskom okrugu ostanu „mrtvo slovo na papiru“ nego će ponovo, ako bude bilo potrebno, izaći na teren. Sadašnji rezultati pokazuju da se ide napred, da se stvara bolja privredna klima, da postoji blagi rast i izražena je nada da će se taj trend nastaviti.

 Istaknuto je da je ključno od čega treba početi da bi izašli iz perioda privredne stagnacije, eliminacija politike iz privrede u svim sferama i na svim nivoima i eliminisanje divergencije između usvojenih dokumenata i realnog stanja. Treba uvek imati u vidu da je privreda ta koja puni budžet. Moći će da se kaže da je srpska pirvreda napredovala kada Srbija bude imala oko milion zaposlenih više od ukupnog broja penzionera. Srpska privreda je nekad bila visoko konkurentna u svetu. Sada je izgubila konkurentnost i treba se boriti da je povrati, što je najteža stvar koju znaju iskusni privrednici. Izražena je nada da će Kruševac uspeti da se izbori za opstanak u oštroj konkurenciji na tržištu, jer je borba za svako pojedinačno radno mesto u Kruševcu i u Srbiji borba za život i opstanak.

 Izneto je da je kompanija „BK grupa“ pripremila studiju o izgradnji „Tesla grada“ u Beogradu na oko dva miliona kvadratinih metara i o izradnji još milion kvadratnih metara u okruzima Republike Srbije, od čega je jedan deo u Rasinskom okrugu. Prema procenama iz te studije, u Rasinskom okrugu treba izgraditi 200 hiljada kvadratnih metara poslovnog i stambenog prostora, sa pratećom infrastrukturom. Biće primenjena visoka tehnologija gradnje koja je već korišćena u Rusiji, Ukrajini, Belorusiji, Azerbejdžanu, Kazahstanu i Turkmenistanu**,** uz korišćenje novih vrsta građevinskih materijala. To će doprineti otvaranju fabrika za proizvodnju tih građevinskih materijala u Rasinskom okrugu, jer su to kabasti materijali i nisu pogodni, ni rentabilni, za prevoz iz nekih udaljenih fabrika. Projekti će biti finansijski podržani od strane Rusije i Belorusije, a Vladi Republike Srbije već su prezentovani projekti sa biznis planovima. Izraženo je žaljenje što svojevremeno u „Prvu petoletku“ nije ušla velika državna beloruska kompanija.

 Izneto je mišljenje da se treba okrenuti budućnosti i sagledati šta može da doprinese da se Srbija pokrene. Privreda je bitan aspekt, kao i turizam i energetika. Sednica Odbora je izuzetno dobar primer kako resorno ministarstvo, narodni poslanici i rukovodstvo Rasinskog okruga rade u interesu građana Republike Srbije. Narodni poslanici će moći, kada se vrate u sredine iz kojih dolaze, da prenesu rezultate održavanja sednice Odbora van sedišta i da pokažu ljudima da su na raspolaganju da u svakom trenutku saslušaju njihove potrebe, i na osnovu tih saznanja kreiraju propise potrebne privredi.

 Istaknuto je pozitivno mišljenje što se sednica Odbora održava van sedišta, jer omogućava da se sagleda pravo stanje u privredi i uporedi sa podacima navedenim u izveštajima koje dostavlja Ministarstvo privrede. Pozitivno je ocenjeno što je u Rasinskom okrugu porastao broj privrednih društava i preduzetnika, što Ministarstvo privrede nastavlja sa realizacijom Godine preduzetništva i što se razvija srpska privreda i zapošljavaju školovani ljudi. Odbor je tu da čuje šta je potrebno promeniti u zakonodavnom okviru koji prati privredu, a Ministarstvo privrede da sasluša šta, u operativnom smislu, stvara probleme.

 Predstavnici servisa motornih vozila „Džoga vozila“, koji posluje od 2000. godine, postavili su pitanje kako bi država mogla da pomogne u širenju poslovanja. Preduzeće „Brana komerc“ koje posluje u Kruševcu 18 godina i ima 25 zaposlenih, nije koristilo podsticajna sredstava jer je jedan od ograničavajućih faktora bio način na koji je registrovana firma, sa pretežnom trgovačkom delatnošću, što je bilo isključeno iz bilo koje vrste podsticanja od strane države. Preduzeće se bavi trgovinom, proizvodnjom, transportom i mehaničarskim uslugama, remontom građevinskih mašina, a Agencija za privredne registre predviđa osnovnu registraciju i pretežnu delatnost, što je ključ problema za mogućnost da veći broj privrednika aplicira za kredit Fonda za razvoj.

 U odgovoru na postavljena pitanja, Dragan Stevanović, državni sekretar u Ministarstvu privrede je izneo da sada ima svega oko 160 neprivatizovanih preduzeća koja rade bez državne pomoći što predstavlja dobar znak da je država izašla iz privrede. Danas ni jedno preduzeće nije zaštićeno kao u vreme kada je bio moguć postupak restrukturiranja. Problemi se rešavaju kroz stečajne postupke što nije zadovoljavajuće, ali je potrebno vreme da se stečajni postupak unapredi i popravi. Javna preduzeća, koja su do nedavno na godišnjem nivou generisala neto gubitak od 64 milijarde dinara, poslednji kvartal 2016. godine završila su sa 800 miliona dinara neto dobitka. Što se tiče odlaženja stručnih mladih ljudi iz Srbije, taj je problem u Srbiji manji u odnosu na Mađarsku, Rumuniju i Hrvatsku koje su članice Evropske unije (EU). Procenat odlaska mladih ljudi iz Srbije je manji nego u ove tri zemlje EU. Republički fond za penzijsko i invalidsko osiguranje koji se finansirao sa oko 60% iz budžeta Repbulike Srbije do pre nekoliko godina, sada oko 35% potrebnih sredstava za izmirenje penzija dobija iz budžeta.

 Slađana Backović je u odgovoru na postavljena pitanja istakla da bi Fond za razvoj mogao da ponudi za razvojni projekat investicioni kredit za nabavku opreme, za kupovinu vozila, proširenje, adaptaciju, sanaciju, neophodno je zakazati sastanak gde će privrednici dobiti konkretna uputstva. Na sajtu Fonda postoje uputstva kako najlakše i najbrže napraviti investicioni program ukoliko se kupuje mašina, što je nabavka opreme, gde se kao sredstvo obezbeđenja daje ili ta mašina koja se kupuje ili hipoteka, a može biti i neko drugo sredstvo obezbeđenja kao što je zaloga na opremi, zaloga na robi, jemstvo, sve zavisi od visine kredita koji se potražuje. 3% je kamata na godišnjem nivou na kredit sa hipotekom, a 1,5% sa bankarskom garancijom, jer je teže dobiti bankarsku garanciju, a drugih troškova u Fondu nema. Za malo preduzeće minimalna visina kredita je 370 hiljada dinara za preduzetnika ili preduzetničku radnju, a maksimalna visina kredita je 50 miliona dinara u zavisnosti od boniteta, poslovanja i sredstava obezbeđenja. U maksimalnom iznosu kredita od 50 miliona dinara, 10 miliona dinara su bespovratna sredstava koja država daje na poklon, a 40 miliona su kreditna sredstva Fonda sa maksimalnom kamatom od 3% godišnje, bez učešća. Ako je osnovna delatnost preduzeća trgovinska, a preduzeće se bavi i proizvodnjom, potrebno je doneti biznis plan šta se planira u proizvodnji. Za aktivnosti planirane u proizvodnji, može se dobiti kredit sa 20% granta za proizvodnu delatnost, iako je pretežna delatnost trgovinska. U poljoprivredi se ne kreditira direktno primarna poljoprivredna proizvodnja, već prerada. Izgradnju etno sela kreditira Ministarstvo trgovine, turizma i telekomunikacija. Za „start up“ preduzeća, početni krediti za novu firmu mogu da iznose do pet miliona dinara, a preduzeća koja postoje moraju najmanje dve godine da posluju i da budu pozitivna. Što se tiče novih škola, vrtića i obdaništa, ukoliko su registrovani u Agenciji za privredne registre, dobijaju „start up“ kredite kod Fonda za razvoj do pet miliona dinara, od čega je 30% bespovratnih sredstava od Ministarstva privrede. Za ugostiteljstvo ne postoje tipski krediti, ali postoje za keteringe, jer se tu Fond za razvoj dopunjuje sa Ministarstvom trgovine, turizma i telekomunikacija. Fond za razvoj godišnje ima između 700 i 800 klijenata u zavisnosti od potražnje i od vrste kredita. Svakog meseca zaseda Upravni odbor Fonda za razvoj, i, ukoliko su ispravni svi papri, kredit se odobrava u roku od oko mesec dana, a svi saradnici u Fondu za razvoj odgovaraju na mejlove i telefonske pozive.

 Ocenjeno je da se resursi koji postoje ne koriste dovoljno i da je potrebno da se podignu kapaciteti da bi sredstva koja su stavljena na raspolaganje privredi mogla da se iskoriste i da se javi potreba za unapređenjem modela finansiranja, odnosno razvijanja instrumenata kojima će se pristupiti malim i srednjim preduzećima ili preduzetnicima. Zaključeno je da je održavanje sednice Odbora za preivredu, regionalni razvoj, trgovinu, turizam i energetiku u Kruševcu bilo korisno, jer su preduzetnici zakazali sastanak u Fondu za razvoj.

 U diskusiji su učestvovali Snežana B. Petrović, Dragomir Karić, Ivan Manojlović, Branislav Mihajlović, Gorica Gajić, Nataša Mihajlović-Vacić, Milena Turk, Dragan Stevanović, Slađana Backović, Branislav Vesić, Dragi Nestorović, Jugoslav Stajkovac, Predrag Vukićević, Miroslav Miladinović, Mile Jovanović („Džoga vozila“) i „Brana komerc“.

 Sednica je zaključena u 14 časova i 45 minuta.

 Sastavni deo ovog zapisnika čini tonski snimak sednice Odbora.

|  |  |
| --- | --- |
|  SEKRETAR |  PREDSEDNIK Snežana B. Petrović |